《留别博州推官杨丹》
宋代·张咏

郊亭欲别时，霜叶翻空日。男儿志在乘长风，去便离忧惨颜色。

镆铘煌煌对尊酒，醉舞不成空握手。耻唱悠悠易水歌，羞折丝丝关外柳。

我欲为君操峻节、研清词，古来贤圣同驱驰。连城白璧不足道，济时才略为藩篱。

一以答惠贶，再欲酬心知。从今明月夜，应有远相思。

作者简介：（946—1015）濮州鄄城人，字复之，号乖崖。太宗太平兴国五年进士。历太常博士、枢密直学士等职。出知益州，参与镇压李顺起事，对蜀民实行怀柔政策，恩威并用。真宗立，入拜御史中丞。又出知杭州、永兴军、益州、升州，所至有政绩。累进礼部尚书，上疏极论丁谓、王钦若大兴土木，致国库空虚，请斩之以谢天下。旋遭排挤出知陈州。卒谥忠定。平生以刚方自任，为政尚严猛，好慷慨大言。与寇准最善，每面折其过，虽贵不改。有《乖崖集》。